


Pakuotės lapelis: informacija pacientui

Sandimmun Neoral 25 mg minkštosios kapsulės
Sandimmun Neoral 50 mg minkštosios kapsulės
Sandimmun Neoral 100 mg minkštosios kapsulės

ciklosporinas 

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, arba vaistininką. Žr. 4 skyrių.

Apie ką rašoma šiame lapelyje?

1.	Kas yra Sandimmun Neoral ir kam jis vartojamas
2.	Kas žinotina prieš vartojant Sandimmun Neoral
3.	Kaip vartoti Sandimmun Neoral
4.	Galimas šalutinis poveikis
5.	Kaip laikyti Sandimmun Neoral
6.	Pakuotės turinys ir kita informacija


1.	Kas yra Sandimmun Neoral ir kam jis vartojamas

Kas yra Sandimmun Neoral
Jūsų vartojamo vaisto pavadinimas yra Sandimmun Neoral. Jo sudėtyje yra veikliosios medžiagos ciklosporino. Sandimmun Neoral priklauso vaistų, vadinamųjų imunosupresantų, grupei. Šie vaistai vartojami organizmo imuninei reakcijai slopinti.

Kam Sandimmun Neoral vartojamas ir kaip Sandimmun Neoral veikia
· Jeigu Jums persodintas organas, atlikta kaulų čiulpų ar kamieninių ląstelių transplantacija, Sandimmun Neoral veikia kontroliuodamas Jūsų organizmo imuninę sistemą. Sandimmun Neoral blokuoja specialių ląstelių, kurios paprastai atakuotų persodintus audinius, vystimąsi ir tokiu būdu apsaugo nuo persodinto organo atmetimo.
· Jeigu sergate autoimunine liga, kurios metu Jūsų organizmo imuninė sistema kovoja su Jūsų paties ląstelėmis, Sandimmun Neoral slopina imuninę reakciją. Autoimuninėms ligoms priklauso akių sutrikimai, dėl kurių gali sutrikti regėjimas (endogeninis uveitas, įskaitant Behcet uveitą), sunkūs tam tikrų odos ligų atvejai (atopinis dermatitas arba egzema ir žvynelinė), sunkus reumatoidinis artritas ir nefroziniu sindromu vadinama inkstų liga.


2.	Kas žinotina prieš vartojant Sandimmun Neoral

Jeigu vartojate Sandimmun Neoral po atliktos transplantacijos, vaisto Jums skirs patirties transplantacijos ir (arba) autoimuninių ligų gydymo srityje turintis gydytojas. 

Šiame pakuotės lapelyje pateikti patarimai gali skirtis priklausomai nuo to, ar vaisto vartojate po transplantacijos, ar dėl autoimuninės ligos.

Atidžiai laikykitės visų gydytojo nurodymų. Jie gali skirtis nuo bendrosios šiame pakuotės lapelyje pateiktos informacijos.

Sandimmun Neoral vartoti negalima:
-	jeigu yra alergija ciklosporinui arba bet kuriai pagalbinei šio vaisto medžiagai (jos išvardytos 6 skyriuje);
· su produktais, kurių sudėtyje yra Hypericum perforatum (paprastosios jonažolės);
· su produktais, kurių sudėtyje yra dabigatrano eteksilato (vartojamo siekiant išvengti kraujo krešulių po operacijos) ar bosentano ir aliskireno (vartojamų kraujospūdžiui mažinti).

Jeigu Jums yra ši anksčiau nurodyta būklė, nevartokite Sandimmun Neoral ir pasakykite apie tai gydytojui. Jeigu dėl to nesate tikri, prieš pradėdami vartoti Sandimmun Neoral pasitarkite su gydytoju.

Įspėjimai ir atsargumo priemonės
Nedelsdami pasakykite gydytojui prieš pradėdami vartoti Sandimmun Neoral ir gydymosi šiuo vaistu metu:
· jeigu Jums pasireiškia kokių nors infekcijos požymių, pavyzdžiui, karščiavimas ar gerklės skausmas; Sandimmun Neoral slopina imuninę sistemą ir taip pat gali bloginti Jūsų organizmo gebėjimą kovoti su infekcijomis;
· jeigu sutrikusi Jūsų kepenų veikla;
· jeigu sutrikusi Jūsų inkstų veikla; gydytojas reguliariai paskirs atlikti kraujo tyrimus ir prireikus gali koreguoti Jūsų vartojamą vaisto dozę; 
· jeigu Jums padidėja kraujospūdis; gydytojas reguliariai išmatuos kraujospūdį ir prireikus gali paskirti kraujospūdį mažinančių vaistų;
· jeigu sumažėjęs magnio kiekis Jūsų kraujyje; gydytojas gali paskirti vartoti magnio papildų, ypač iš karto po transplantacijos operacijos;
· jeigu padidėjęs kalio kiekis Jūsų kraujyje;
· jeigu sergate podagra;
· jeigu planuojate skiepytis. 
Jeigu prieš pradedant vartoti vaisto arba gydymosi Sandimmun Neoral metu Jums yra bet kuri iš anksčiau nurodytų būklių, nedelsdami pasakykite gydytojui.

Buvimas saulėje ir apsauga nuo saulės spindulių
Sandimmun Neoral slopina Jūsų imuninę sistemą. Dėl to didėja piktybinių navikų (ypatingai odos ir limfinės sistemos) išsivystymo rizika. Turite saugotis nuo saulės ir ultravioletinių spindulių:
· dėvėkite tinkamus nuo saulės šviesos apsaugančius drabužius; 
· dažnai tepkitės didelio apsauginio faktoriaus kremais nuo saulės.

Pasitarkite su gydytoju prieš pradėdami vartoti Sandimmun Neoral: 
· jeigu turite ar anksčiau turėjote su alkoholio vartojimu susijusių problemų;
· jeigu sergate epilepsija;
· jeigu Jums yra kokių nors kepenų veiklos sutrikimų;
· jeigu esate nėščia;
· jeigu žindote kūdikį;
· jeigu šis vaistas paskirtas vartoti vaikui.
Jeigu Jums yra bet kuri anksčiau nurodyta būklė (arba dėl to nesate tikri), pasakykite apie tai gydytojui prieš pradėdami vartoti Sandimmun Neoral. Šios atsargumo priemonės reikalingos todėl, kad vaisto sudėtyje yra alkoholio (žr. toliau skyrių „Sandimmun Neoral sudėtyje yra etanolio“).

Jūsų būklės stebėjimas gydymosi Sandimmun Neoral metu
Jūsų gydytojas atliks toliau nurodytus tyrimus:
· nustatys ciklosporino kiekį Jūsų kraujyje, ypatingai tais atvejais, jeigu Jums atlikta transplantacija;
· išmatuos kraujospūdį prieš pradedant vartoti vaisto ir vėliau reguliariai gydymosi metu;
· patikrins Jūsų kepenų ir inkstų veiklą;
· nustatys lipidų (riebalų) kiekį kraujyje. 
Jeigu turite kokių nors klausimų apie tai, kaip Sandimmun Neoral veikia arba kodėl šis vaistas Jums buvo paskirtas, klauskite gydytojo.

Be to, jeigu Sandimmun Neoral Jums paskirtas ne dėl su transplantacija susijusių priežasčių (jeigu sergate tarpiniu ar užpakaliniu uveitu arba Behcet uveitu, atopiniu dermatitu, sunkiu reumatoidiniu artritu arba nefroziniu sindromu), Sandimmun Neoral vartoti negalima: 
· jeigu sutrikusi Jūsų inkstų veikla (išskyrus nefrozinį sindromą);
· jeigu sergate infekcine liga, kurios nepalengvina vartojami vaistai;
· jeigu sergate bet kokio tipo vėžiu;
· jeigu padidėjęs Jūsų kraujospūdis (sergate hipertenzija), kurio nesumažina vartojami vaistai. Jeigu kraujospūdis padidėja gydymosi metu ir jo negalima sumažinti vartojant vaistų, gydytojas turėtų nutraukti Sandimmun Neoral vartojimą.
Jeigu Jums yra bet kuri anksčiau nurodyta būklė, nevartokite Sandimmun Neoral. Jeigu dėl to nesate tikri, prieš pradėdami vartoti Sandimmun Neoral pasitarkite su gydytoju.

Gydytojas ypatingai atidžiai stebės Jūsų būklę, jeigu vaisto vartojate dėl Behcet uveito ir Jums pasireiškia neurologinių simptomų (pavyzdžiui: padidėjęs užmaršumas, ilgainiui besikeičianti asmenybė, psichikos ar nuotaikos sutrikimai, deginimo pojūtis galūnėse, sumažėjęs galūnių jautrumas, dilgčiojimo pojūtis galūnėse, galūnių silpnumas, sutrikusi eisena, galvos skausmas su pykinimu ir vėmimu arba be jų, sutrikęs regėjimas, įskaitant ribotus akių judesius).

Gydytojas atidžiai stebės Jūsų būklę, jeigu esate senyvo amžiaus ir vaisto vartojate žvynelinei ar atopiniam dermatitui gydyti. Jeigu Sandimmun Neoral paskirtas žvynelinei ar atopiniam dermatitui gydyti, Jums būtina saugotis nuo bet kokių B ultravioletinių spindulių, taip pat Jums negali būti skirta fototerapija.

Vaikams ir paaugliams
Sandimmun Neoral negalima vartoti vaikams ne su transplantacija susijusioms ligoms gydyti, išskyrus nefrozinio sindromo gydymui. 

Senyviems pacientams (65 metų ir vyresniems)
Sandimmun Neoral vartojimo senyviems asmenims patirties yra nedaug. Gydytojas turėtų tirti Jūsų inkstų veiklą. Žvyneline ir atopiniu dermatitu sergantiems vyresniems kaip 65 metų pacientams Sandimmun Neoral galima vartoti tik tais atvejais, kai šios ligos yra ypatingai sunkios.

Kiti vaistai ir Sandimmun Neoral
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Ypatingai svarbu pasakyti gydytojui arba vaistininkui, jeigu prieš pradėdami vartoti Sandimmun Neoral arba gydymosi metu vartojate bet kurių toliau išvardytų vaistų:
· Kalio kiekį kraujyje galinčių keisti vaistų, pavyzdžiui, vaistų, kurių sudėtyje yra kalio, kalio papildų, kalį organizme sulaikančių šlapimą varančių vaistų (diuretikų) ir kai kurių kraujospūdį mažinančių vaistų. 
· Metotreksato (vartojamo navikams, sunkiai žvynelinei ir sunkiam reumatoidiniam artritui gydyti).
· Ciklosporino (veikliosios Sandimmun Neoral medžiagos) kiekį kraujyje galinčių didinti arba mažinti vaistų. Gydytojas gali patikrinti ciklosporino kiekį Jūsų kraujyje pradėdamas skirti šių vaistų ar nutraukdamas jų vartojimą.
· Ciklosporino kiekį kraujyje galintys didinti vaistai yra tokie: antibiotikai (pavyzdžiui, eritromicinas ar azitromicinas), priešgrybeliniai vaistai (vorikonazolas, itrakonazolas), širdies ligoms ar padidėjusiam kraujospūdžiui gydyti vartojami vaistai (diltiazemas, nikardipinas, verapamilis, amjodaronas), metoklopramidas (vartojamas pykinimui slopinti), geriamieji kontraceptikai, danazolis (vartojamas menstruacijų sutrikimams gydyti), podagrai gydyti vartojami vaistai (alopurinolis), tulžies rūgšties junginiai (vartojami tulžies pūslės akmenligei gydyti), ŽIV infekcijai gydyti vartojami proteazės inhibitoriai, imatinibas (vartojamas leukemijai ar navikams gydyti), kolchicinas, telapreviras (vartojamas C hepatitui gydyti), kanabidiolis (tarp kitų vartojimo indikacijų – traukulių gydymas).
· Ciklosporino kiekį kraujyje galintys mažinti vaistai yra tokie: barbitūratai (vartojami užmigimui palengvinti), kai kurie vaistai nuo traukulių (pavyzdžiui, karbamazepinas ar fenitoinas), oktreotidas (vartojamas akromegalijai arba žarnyno neuroendokrininiams augliams gydyti), tuberkuliozei gydyti vartojami priešbakteriniai vaistai, orlistatas (vartojamas kūno svoriui mažinti), žoliniai vaistai, kurių sudėtyje yra jonažolės, tiklopidinas (vartojamas po insulto), tam tikri kraujospūdį mažinantys vaistai (bosentanas) ir terbinafinas (kojų tarpupirščių ir nagų grybelinei infekcijai gydyti vartojamas vaistas).
· Inkstų veiklą galinčių trikdyti vaistų, pavyzdžiui, priešbakterinių vaistų (gentamicino, tobramicino, ciprofloksacino), priešgrybelinių vaistų, kurių sudėtyje yra amfotericino B, šlapimo takų infekcijoms gydyti vartojamų vaistų, kurių sudėtyje yra trimetoprimo, vėžiui gydyti vartojamų vaistų, kurių sudėtyje yra melfalano, padidėjusiam skrandžio rūgštingumui mažinti vartojamų vaistų (H2 receptorių blokatorių tipo rūgšties sekreciją slopinančių vaistų), takrolimuzo, vaistų nuo skausmo (nesteroidinių vaistų nuo uždegimo, pavyzdžiui, diklofenako), fibro rūgšties vaistų (vartojamų riebalų kiekiui kraujyje mažinti). 
· Nifedipino (vartojamo padidėjusiam kraujospūdžiui ir krūtinės anginai gydyti). Jeigu gydymosi ciklosporinu metu vartosite nifedipino, gali patinti dantenos ir jos gali uždengti dantis.
· Digoksino (vartojamo širdies ligoms gydyti), cholesterolio kiekį kraujyje mažinančių vaistų (vadinamųjų HMG-CoA reduktazės inhibitorių arba statinų), prednizolono, etopozido (vartojamo vėžiui gydyti), repaglinido (vaisto nuo diabeto), imunitetą slopinančių vaistų (everolimuzo, sirolimuzo), ambrisentano ir antraciklinais vadinamų tam tikrų vaistų nuo vėžio (pavyzdžiui, doksorubicino).
· Mikofenolato natrio druskos arba mikofenolato mofetilio (imunosupresantų) ir eltrombopago (vartojamo kraujavimo sutrikimams gydyti).
Jeigu vartojate bet kurių anksčiau nurodytų vaistų (arba dėl to nesate tikri), pasakykite apie tai gydytojui arba vaistininkui prieš pradėdami vartoti Sandimmun Neoral.

Sandimmun Neoral vartojimas su maistu ir gėrimais
Sandimmun Neoral negalima vartoti kartu su greipfrutais ar greipfrutų sultimis, kadangi pastarieji gali turėti įtakos Sandimmun Neoral poveikiui.

Nėštumas ir žindymo laikotarpis
Prieš pradėdama vartoti šio vaisto, pasitarkite su gydytoju arba vaistininku.
· Pasakykite gydytojui, jeigu esate nėščia ar planuojate pastoti. Sandimmun Neoral vartojimo nėštumo metu patirties yra nedaug. Paprastai nėštumo metu Sandimmun Neoral vartoti negalima. Jeigu šio vaisto vartoti būtina, gydytojas aptars su Jumis vaisto vartojimo nėštumo metu naudą ir galimą riziką.
· Pasakykite gydytojui, jeigu žindote kūdikį. Sandimmun Neoral vartojimo metu žindyti nerekomenduojama, kadangi vaisto veiklioji medžiaga (ciklosporinas) patenka į motinos pieną ir gali pakenkti kūdikiui. 

Hepatitas C
Pasakykite gydytojui, jeigu sergate hepatitu C. Hepatito C gydymo metu, Jūsų kepenų funkcija gali pakisti, o tai gali paveikti ciklosporino kiekį kraujyje. Pradėjus gydyti hepatitą C, gydytojas gali atidžiai stebėti ciklosporino kiekį kraujyje ir koreguoti dozę.

Vairavimas ir mechanizmų valdymas
Po Sandimmun Neoral vartojimo Jums gali pasireikšti mieguistumas, orientacijos sutrikimas ar neryškus matymas. Vartodami Sandimmun Neoral atidžiai vairuokite ar valdykite mechanizmus, kol neįsitikinsite, kaip vaistas Jus veikia. 

Sandimmun Neoral sudėtyje yra etanolio
Kiekvienoje Sandimmun Neoral 25, 50, 100 mg kapsulėje yra atitinkamai 11,8 tūrio % alkoholio (etanolio). 500 mg Sandimmun Neoral dozėje yra 500 mg etanolio, kuris atitinka beveik 13 ml alaus arba 5 ml vyno. Mažas alkoholio kiekis, esantis šio vaisto sudėtyje, nesukelia pastebimo poveikio.

Sandimmun Neoral sudėtyje yra ricinos aliejaus
Sandimmun Neoral sudėtyje yra ricinos aliejaus, kuris gali sukelti skrandžio sutrikimų ir viduriavimą.

Sandimmun Neoral sudėtyje yra propilenglikolio
Kiekvienoje 25 mg kapsulėje yra 46,42 mg propilenglikolio.
Kiekvienoje 50 mg kapsulėje yra 90,36 mg propilenglikolio.
Kiekvienoje 100 mg kapsulėje yra 148,31 mg propilenglikolio.

Jeigu Jūsų kūdikis yra jaunesnis kaip 4 savaičių, prieš jam duodant šio vaisto pasitarkite su gydytoju ar vaistininku, ypač jeigu kūdikiui yra duodama kito vaisto, kurio sudėtyje yra propilenglikolio ar alkoholio.

Sandimmun Neoral sudėtyje yra ricinos natrio
Šio vaisto 25 mg, 50 mg ir 100 mg kapsulėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Sandimmun Neoral

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją.
Nevartokite didesnės nei rekomenduojama dozės.

Gydytojas atidžiai parinks šio vaisto dozę, atsižvelgdamas į Jūsų individualius poreikius. Per didelė vaisto dozė gali pažeisti inkstus. Jums reikės reguliariai atlikti kraujo tyrimus ir apsilankyti gydymo įstaigoje, ypatingai tais atvejais, jeigu Jums atlikta transplantacija. Tokiu būdu turėsite galimybę pasikalbėti su gydytoju apie Jums skiriamą gydymą ir galimas problemas.

Kokią Sandimmun Neoral dozę vartoti
Gydytojas nustatys Jums tinkamiausią Sandimmun Neoral dozę. Ji priklausys nuo Jūsų kūno svorio ir priežasčių, dėl kurių vaistas Jums skiriamas. Gydytojas taip pat nurodys, kaip dažnai vartoti vaisto.

· Suaugusiesiems
Po organo, kaulų čiulpų arba kamieninių ląstelių transplantacijos
· Bendra paros dozė paprastai yra tarp 2 mg kilogramui Jūsų kūno svorio ir 15 mg kilogramui kūno svorio. Šią dozę reikia padalyti ir suvartoti per du kartus. 
· Paprastai prieš transplantaciją ir iš karto po jos vartojamos didesnės vaisto dozės. Persodinto organo ar kaulų čiulpų būklei stabilizavusis, vartojamos mažesnės dozės. 
· Gydytojas parinks Jums tinkamiausią vaisto dozę. Norėdamas tai padaryti, gydytojas gali paskirti atlikti kai kuriuos kraujo tyrimus.
Sergantiesiems endogeniniu uveitu
· Bendra paros dozė paprastai yra tarp 5 mg kilogramui Jūsų kūno svorio ir 7 mg kilogramui kūno svorio. Šią dozę reikia padalyti ir suvartoti per du kartus.
Sergantiesiems nefroziniu sindromu
· Bendra paros dozė suaugusiesiems paprastai yra 5 mg kilogramui kūno svorio. Šią dozę reikia padalyti ir suvartoti per du kartus. Pacientams, kuriems sutrikusi inkstų veikla, pirmoji vartojama paros dozė neturi viršyti 2,5 mg kilogramui kūno svorio.
Sergantiesiems sunkiu reumatoidiniu artritu
· Bendra paros dozė paprastai yra tarp 3 mg kilogramui Jūsų kūno svorio ir 5 mg kilogramui kūno svorio. Šią dozę reikia padalyti ir suvartoti per du kartus.
Sergantiesiems žvyneline ir atopiniu dermatitu
· Bendra paros dozė paprastai yra tarp 2,5 mg kilogramui Jūsų kūno svorio ir 5 mg kilogramui kūno svorio. Šią dozę reikia padalyti ir suvartoti per du kartus.
· Vaikams
Sergantiesiems nefroziniu sindromu
· Bendra paros dozė vaikams paprastai yra 6 mg kilogramui kūno svorio. Šią dozę reikia padalyti ir suvartoti per du kartus. Pacientams, kuriems sutrikusi inkstų veikla, pirmoji vartojama paros dozė neturi viršyti 2,5 mg kilogramui kūno svorio.
Atidžiai laikykitės gydytojo nurodymų ir niekada patys nekeiskite vartojamos vaisto dozės, net jeigu jaučiatės gerai.

Sandimmun vartojimo keitimas į Sandimmun Neoral
Jeigu jau vartojate kito vaisto, kuris vadinamas Sandimmun minkštos kapsulės arba Sandimmun geriamasis tirpalas, gydytojas gali nuspręsti pakeisti šį vaistą ir skirti Sandimmun Neoral geriamojo tirpalo.
· Visų šių vaistų sudėtyje yra veikliosios medžiagos ciklosporino. 
· Sandimmun Neoral yra kitokios, geresnės farmacinės formos ciklosporino preparatas, lyginant su Sandimmun. Vartojant Sandimmun Neoral, ciklosporinas geriau rezorbuojasi į kraują, o absorbcija mažiau įtakojama vaisto vartojant valgio metu. Tai reiškia, kad vartojant Sandimmun Neoral ciklosporino koncentracija kraujyje bus stabilesnė nei vartojant Sandimmun.
Jeigu gydytojas pakeičia gydymą iš Sandimmun į Sandimmun Neoral:
· Nepradėkite vėl vartoti Sandimmun, nebent taip padaryti nurodys gydytojas.
· Pakeitus gydymą iš Sandimmun į Sandimmun Neoral, gydytojas kurį laiką atidžiai stebės Jūsų būklę. Tai susiję su pasikeitusia ciklosporino absorbcija į kraują. Gydytojas įsitikins, kad vartojate tinkamą Jūsų poreikius atitinkančią vaisto dozę. 
· Jums gali pasireikšti tam tikrų šalutinių reiškinių. Tokiu atveju apie tai pasakykite gydytojui arba vaistininkui. Jums gali reikėti vartoti mažesnę vaisto dozę. Niekada patys nemažinkite vartojamos vaisto dozės, nebent taip padaryti nurodė gydytojas.

Jeigu gydytojas vietoje vienos geriamojo (per burną vartojamo) ciklosporino farmacinės formos paskiria vartoti kitą formą
Pakeitus vieno geriamojo ciklosporino preparato vartojimą kita farmacine forma:
· gydytojas kurį laiką atidžiai stebės Jūsų būklę;
· Jums gali pasireikšti tam tikrų šalutinių reiškinių. Tokiu atveju apie tai pasakykite gydytojui arba vaistininkui. Jums gali reikėti keisti vaisto dozę. Niekada patys nekeiskite vartojamos vaisto dozės, nebent taip padaryti nurodė gydytojas.

Kada vartoti Sandimmun Neoral
Sandimmun Neoral vartokite kasdien tuo pačiu metu. Tai labai svarbu, jeigu Jums atlikta transplantacija. 

Kaip vartoti Sandimmun Neoral
Paros dozę visada reikia padalyti ir suvartoti per du kartus.
Išimkite kapsules iš lizdinės plokštelės. Nurykite kapsules nepažeistas užgerdami vandeniu.

Kiek laiko vartoti Sandimmun Neoral
Jūsų gydytojas pasakys, kiek laiko reikia vartoti Sandimmun Neoral. Tai priklausys nuo to, ar Jūs vartojate vaisto po transplantacijos, ar sunkiam odos pažeidimui, reumatoidiniam artritui, uveitui arba nefroziniam sindromui gydyti. Sunkus bėrimas paprastai gydomas 8 savaites.

Sandimmun Neoral visada vartokite tiek laiko, kiek nurodė gydytojas. 

Jeigu turite klausimų apie tai, kiek laiko reikia vartoti Sandimmun Neoral, kreipkitės į gydytoją arba vaistininką.

Ką daryti pavartojus per didelę Sandimmun Neoral dozę?
Jeigu atsitiktinai pavartojote per didelę vaisto dozę, nedelsdami pasakykite gydytojui arba vykite į artimiausios ligoninės skubiosios pagalbos skyrių. Jums gali reikėti medicininės pagalbos.

Pamiršus pavartoti Sandimmun Neoral
· Pamiršus pavartoti vaisto dozę, ją išgerkite iš karto prisiminus. Tačiau jeigu jau beveik laikas vartoti kitą dozę, pamirštąją dozę praleiskite. Toliau vartokite vaisto įprastai.
· Negalima vartoti dvigubos dozės norint kompensuoti praleistą dozę.

Nustojus vartoti Sandimmun Neoral
Nenutraukite Sandimmun Neoral vartojimo, nebent taip padaryti nurodė gydytojas. 

Tęskite Sandimmun Neoral vartojimą, net jeigu jaučiatės gerai. Nutraukus gydymąsi Sandimmun Neoral gali padidėti persodinto organo atmetimo pavojus.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kai kurie šalutiniai reiškiniai gali būti sunkūs
Nedelsdami pasakykite gydytojui, jeigu pastebėsite bet kurį iš toliau išvardytų sunkių šalutinių reiškinių:
· Ciklosporinas, kaip ir kiti imuninę sistemą slopinantys vaistai, gali turėti įtakos Jūsų organizmo gebėjimui kovoti su infekcijomis, taip pat gali sukelti navikus ar vėžinius pokyčius (ypatingai odos). Infekcijos pasireiškimo požymiais gali būti karščiavimas ir gerklės skausmas.
· Pakitęs regėjimas, sutrikusi koordinacija, nevikri eisena, sutrikusi atmintis, sutrikęs gebėjimas kalbėti ar suprasti kitų kalbą ir raumenų silpnumas. Tai gali būti galvos smegenų infekcijos, vadinamosios progresuojančios daugiažidininės leukoencefalopatijos, požymiai. 
· Galvos smegenų sutrikimas, kuris pasireiškia tokiais požymiais kaip traukuliai, sumišimas, sutrikusi orientacija, sumažėjęs budrumas, pakitusi asmenybė, sujaudinimas, nemiga, pakitęs regėjimas, aklumas, koma, viso kūno ar jo dalies paralyžius, kaklo sustingimas, sutrikusi koordinacija kartu su pakitusiais kalba ar akių judesiais arba be pastarųjų požymių.
· Užpakalinės akies dalies patinimas. Tai gali būti susiję su neryškiu matymu. Jūsų regėjimas taip pat gali būti sutrikęs dėl kaukolės ertmėje padidėjusio slėgio (gerybinė intrakraninė hipertenzija).
· Kepenų veiklos sutrikimas ir kepenų pažeidimas su šiais požymiais (odos ir akių pageltimu, pykinimu, apetito praradimu ir tamsios spalvos šlapimu) arba be jų.
· Inkstų veiklos sutrikimas, dėl kurio gali labai sumažėti išskiriamo šlapimo kiekis.
· Sumažėjęs raudonųjų kraujo ląstelių arba trombocitų skaičius. Šių sutrikimų požymiais yra odos blyškumas, nuovargis, dusulys, tamsios spalvos šlapimas (raudonųjų kraujo ląstelių irimo požymis), mėlynių susidarymas ar kraujavimas be paaiškinamos priežasties, sumišimas, sutrikusi orientacija, sumažėjęs budrumas ir inkstų veiklos sutrikimas.

Toliau nurodyti kiti galimi šalutiniai poveikiai.

Labai dažni: gali pasireikšti dažniau kaip 1 iš 10 žmonių
· Inkstų veiklos sutrikimas.
· Padidėjęs kraujospūdis.
· Galvos skausmas.
· Kūno drebėjimas, kurio negalite kontroliuoti.
· Pernelyg didelis kūno ir veido plaukuotumas.
· Padidėjęs lipidų kiekis kraujyje.
Jeigu bet kuris šių reiškinių tampa sunkiu, kreipkitės į gydytoją.

Dažni: gali pasireikšti rečiau kaip 1 iš 10 žmonių 
· Priepuoliai (traukuliai).
· Kepenų veiklos sutrikimas.
· Padidėjęs cukraus kiekis kraujyje. 
· Nuovargis.
· Apetito praradimas.
· Pykinimo pojūtis, vėmimas, diskomforto pojūtis pilve/pilvo skausmas, viduriavimas. 
· Padidėjęs plaukuotumas.
· Aknė, veido raudonis. 
· Karščiavimas.
· Sumažėjęs baltųjų kraujo ląstelių skaičius.
· Tirpimo ar dilgčiojimo pojūtis. 
· Raumenų skausmas, raumenų spazmas.
· Skrandžio opa.
· Dantenų padidėjimas taip, kad jos uždengia dantis.
· Padidėjęs šlapimo rūgšties arba kalio kiekis kraujyje, sumažėjęs magnio kiekis kraujyje.
Jeigu bet kuris šių reiškinių tampa sunkiu, kreipkitės į gydytoją.

Nedažni: gali pasireikšti rečiau kaip 1 iš 100 žmonių
· Galvos smegenų veiklos sutrikimo simptomai, įskaitant staigius priepuolius, sąmonės sumišimą, nemigą, sutrikusią orientaciją, regos sutrikimą, sąmonės sutrikimą, silpnumo pojūtį galūnėse, sutrikusius judesius.
· Bėrimas.
· Viso kūno patinimas.
· Padidėjęs kūno svoris.
· Sumažėjęs raudonųjų kraujo ląstelių skaičius, sumažėjęs trombocitų skaičius kraujyje ir dėl galinti padidėti kraujavimo rizika.
Jeigu bet kuris šių reiškinių tampa sunkiu, kreipkitės į gydytoją.

Reti: gali pasireikšti rečiau kaip 1 iš 1 000 žmonių
· Nervų pažeidimas, pasireiškiantis rankų ir kojų pirštų tirpimo ar dilgčiojimo pojūčiu.
· Kasos uždegimas, pasireiškiantis stipriu viršutinės pilvo dalies skausmu.
· Raumenų silpnumas, raumenų jėgos sumažėjimas, kojų ar rankų arba bet kurios organizmo srities raumenų skausmas.
· Raudonųjų kraujo ląstelių irimas, sukeliantis inkstų veiklos sutrikimą ir pasireiškiantis tokiais simptomais, kaip veido, pilvo, plaštakų ir (arba) pėdų patinimas, sumažėjęs šlapimo kiekis, apsunkintas kvėpavimas, krūtinės skausmas, priepuoliai, sąmonės sutrikimas.
· Pakitęs mėnesinių ciklas, krūtų padidėjimas vyrams. 
Jeigu bet kuris šių reiškinių tampa sunkiu, kreipkitės į gydytoją.

Labai reti: gali pasireikšti rečiau kaip 1 iš 10 000 žmonių
· Užpakalinės akies srities patinimas, kuris gali būti susijęs su padidėjusiu spaudimu galvoje ir sutrikusiu regėjimu.
Jeigu šis reiškinys tampa sunkiu, kreipkitės į gydytoją.

Kiti šalutiniai poveikiai, kurių pasireiškimo dažnis nežinomas: dažnis negali būti apskaičiuotas pagal turimus duomenis
· Sunkus kepenų veiklos sutrikimas kartu su akių ar odos pageltimu, pykinimu, apetito netekimu, tamsios spalvos šlapimu, veido, pėdų, plaštakų ir (ar) viso kūno patinimu arba be šių reiškinių pasireiškimo.
· Kraujavimas po oda arba purpurinių odos dėmių susidarymas, staigus kraujavimas be aiškios priežasties.
· Migrena arba stiprus galvos skausmas, dažnai lydimas pykinimo ir vėmimo bei padidėjusio jautrumo šviesai.
· Kojų ir pėdų skausmas.
· Klausos sutrikimas.

Jeigu bet kuris šių reiškinių tampa sunkiu, kreipkitės į gydytoją.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambintinemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Kitas šalutinis poveikis, kuris gali pasireikšti vaikams ir paaugliams
Nesitikima, kad vaikams ir paaugliams pasireikštų papildomų šalutinių reiškinių, lyginant su suaugusiaisiais.


5.	Kaip laikyti Sandimmun Neoral

· Šį vaistą laikykite vaikams nepastebimoje ir nepasiekiamoje vietoje. 
· Ant pakuotės po „EXP“ nurodytam tinkamumo laikui pasibaigus, šio vaisto vartoti negalima.
· Nelaikykite kapsulių karštoje vietoje. Laikyti ne aukštesnėje kaip 25 ºC temperatūroje.
· Laikyti gamintojo pakuotėje, kad vaistas būtų apsaugotas nuo drėgmės.
· Kapsules laikykite lizdinėje plokštelėje. Jas išimkite tik prieš pat vaisto vartojimą.
· Praplėšus lizdinę plokštelę, atsiranda būdingas kvapas. Tai yra normalu ir nereiškia, kad su kapsule yra kas nors blogo.
· Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 


6.	Pakuotės turinys ir kita informacija

Sandimmun Neoral sudėtis
· Veiklioji medžiaga yra ciklosporinas. Kiekvienoje kapsulėje yra 25 mg ciklosporino.
· Pagalbinės medžiagos yra:
Kapsulės turinys: alfa-tokoferolis, bevandenis etanolis, propilenglikolis, kukurūzų aliejaus monogliceridai, digliceridai ir trigliceridai, makrogolglicerolio hidroksistearatas / hidrintas polioksil ricinos aliejus. 
Kapsulės apvalkalas: juodasis geležies oksidas (E172), titano dioksidas (E171), glicerolis (85 %), propilenglikolis, želatina.
Atspaudas: karmino rūgštis (E120), aliuminio chloridas heksahidratas, natrio hidroksidas, propilenglikolis, hipromeliozė / hidroksipropilmetilceliuliozė 2910, izopropanolis / izopropilo alkoholis.
· Veiklioji medžiaga yra ciklosporinas. Kiekvienoje kapsulėje yra 50 mg ciklosporino.
· Pagalbinės medžiagos yra:
Kapsulės turinys: alfa-tokoferolis, bevandenis etanolis, propilenglikolis, kukurūzų aliejaus monogliceridai, digliceridai ir trigliceridai, makrogolglicerolio hidroksistearatas / hidrintas polioksil ricinos aliejus. 
Kapsulės apvalkalas: titano dioksidas (E171), glicerolis (85 %), propilenglikolis, želatina.
Atspaudas: karmino rūgštis (E120), aliuminio chloridas heksahidratas, natrio hidroksidas, propilenglikolis, hipromeliozė / hidroksipropilmetilceliuliozė 2910, izopropanolis / izopropilo alkoholis.
· Veiklioji medžiaga yra ciklosporinas. Kiekvienoje kapsulėje yra 100 mg ciklosporino.
· Pagalbinės medžiagos yra:
Kapsulės turinys: alfa-tokoferolis, bevandenis etanolis, propilenglikolis, kukurūzų aliejaus monogliceridai, digliceridai ir trigliceridai, makrogolglicerolio hidroksistearatas / hidrintas polioksil ricinos aliejus. 
Kapsulės apvalkalas: juodasis geležies oksidas (E172), titano dioksidas (E171), glicerolis (85 %), propilenglikolis, želatina.
Atspaudas: karmino rūgštis (E120), aliuminio chloridas heksahidratas, natrio hidroksidas, propilenglikolis, hipromeliozė / hidroksipropilmetilceliuliozė 2910, izopropanolis / izopropilo alkoholis.

Sandimmun Neoral išvaizda ir kiekis pakuotėje
Sandimmun Neoral 25 mg minkštosios kapsulės yra melsvai pilkos spalvos, ovalios, ant kurių raudonai įspausta „NVR 25 mg”.
Sandimmun Neoral 50 mg minkštosios kapsulės yra gelsvai baltos spalvos, pailgos, ant kurių raudonai įspausta „NVR 50 mg”.
Sandimmun Neoral 100 mg minkštosios kapsulės yra melsvai pilkos spalvos, pailgos, ant kurių raudonai įspausta „NVR 100 mg”.

Pakuotėje yra 50 minkštųjų kapsulių.


Registruotojas
SIA Novartis Baltics
Skanstes iela 25
LV-1013, Rīga
Latvija

Gamintojas
Lek Pharmaceuticals d.d.
Trimlini 2D
9220 Lendava
Slovėnija

arba

Novartis Farmacéutica S.A. 
Gran Via de les Corts Catalanes 764 
08013 Barcelona 
Ispanija

arba

Novartis Pharmaceutical Manufacturing LLC
Verovskova Ulica 57
Ljubljana, 1000
Slovėnija


Jeigu apie šį vaistą norite sužinoti daugiau, kreipkitės į vietinį registruotojo atstovą:

SIA Novartis Baltics Lietuvos filialas 
Upės g. 19-1
LT-08128, Vilnius
Tel. +370 5 269 16 50

Šis vaistas Europos Ekonominės Erdvės valstybėse narėse ir Jungtinėje Karalystėje (Šiaurės Airijoje) registruotas tokiais pavadinimais:

	Vokietija
	Sandimmun Optoral

	Austrija, Bulgarija, Čekija, Danija, Estija, Graikija, Islandija, Ispanija, Italija, Kipras, Kroatija, Latvija, Lietuva, Lenkija, Malta, Norvegija, Portugalija, Rumunija, Slovakija, Slovėnija, Suomija, Švedija, Vengrija
	Sandimmun Neoral

	Belgija, Liuksemburgas
	Neoral - Sandimmun

	Airija, Jungtinė Karalystė (Šiaurės Airija), Nyderlandai
	Neoral

	Prancūzija
	Néoral



Šis pakuotės lapelis paskutinį kartą peržiūrėtas 2026-02-09.


Kiti informacijos šaltiniai
Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.






